Covid-19: Só lyk gevalle in Wes-KaapPremier Alan Winde Die Wes-Kaap het teen Saterdagmiddag ŉ totaal van 2 783 bevestigde Covid-19-gevalle en 52 sterftes aangemeld. Volgens premier Alan Winde het 779 mense in die provinsie reeds van die virus herstel. Winde het gesê 114 mense word in hospitale behandel vir Covid-19, van wie 39 in hoësorg-eenhede behandel word. Daar is reeds meer as 39 000 Covid-19-toetse in die provinsie gedoen, waarvan meer as 15 600 in die afgelope week gedoen is. “Daar is ook meer as 250 000 mense gesif oor die afgelope maand en sifting en toetsing in gemeenskappe gaan voort.” Winde het gesê die Wes-Kaapse regering het ŉ meer rigiede benadering begin volg om aktief gevalle op en na te spoor en om sifting en toetsing in geïdentifiseerde gebiede te doen. Daar is intussen ŉ versoek aan pres. Cyril Ramaphosa gerig om landsvlae by nasionale sleutelpunte op Woensdae halfstok te laat hang om diegene wat hul lewens verloor het weens die Covid-19-pandemie te eer en te herdenk. Winde het vroeër die week ŉ skriftelike versoek in die verband aan Ramaphosa gerig. “Dit is ’n eenvoudige manier om ons solidariteit te betoon met diegene wat geliefdes verloor het, en diegene wat hard op die voorste linies werk, in ooreenstemming met ons etos as ŉ regering wat omgee. Ek hoop dat die president ons voorstel gunstig sal oorweeg.” Winde het ook weer bevestig dat hy die nasionale regering sal versoek om voorsiening te maak vir bykomende tye vir oefening tydens dagligure. Die nuwe vlak 4-regulasies maak slegs voorsiening vir mense om tussen 06:00 en 09:00 te oefen in ŉ radius van 5 km van hul huise af. Jongste beskikbare Covid-19-gevalle in die Wes-Kaap: Kaapstadse metro: Westelike voorstede (453), suidelike voorstede (276), noordelike voorstede (155), oostelike voorstede (281), Tygerberg (443), Klipfontein (240), Mitchells Plain (218) en Khayelitsha (332). Totaal van 2 398. Tuinroete: Bitou (5), Knysna (15), George (14), Hessekwa (6), Mosselbaai (19) en Oudtshoorn (3). Kaapse Wynlande: Stellenbosch (21), Drakenstein (19), Breedevallei (26), Langeberg (4) en Witzenberg (125). Overberg: Overstrand (12), Theewaterskloof (1), Kaap Agulhas (2) en Swellendam (1). Weskus: Saldanhabaai (3), Swartland (10) en Bergrivier (1). Nie toegewys nie: 98 Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.